Priekšlikums PADOMES ĪSTENOŠANAS LĒMUMS, ar kuru Dānijas Karalistei un Zviedrijas Karalistei atļauj pagarināt piemērošanas termiņu īpašajai atkāpei no 168., 169., 170. un 171. panta Direktīvā 2006/112/EK par kopējo pievienotās vērtības nodokļu sistēmu /* COM/2013/0584 final - 2013/0283 (NLE) */





Paskaidrojuma raksts 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu[1] (turpmāk "PVN direktīva") 395. panta 1. punktu Padome pēc Komisijas priekšlikuma ar vienprātīgu lēmumu var atļaut dalībvalstīm piemērot īpašus pasākumus, lai atkāptos no minētās direktīvas noteikumiem ar nolūku vienkāršot šā nodokļa uzlikšanas procedūru vai nepieļaut atsevišķu veidu nodokļu nemaksāšanu vai izvairīšanos no nodokļu maksāšanas. Vēstulēs, kas Komisijas ģenerālsekretariātā reģistrētas attiecīgi 2013. gada 3. un 4. aprīlī, Dānija un Zviedrija pieprasīja pagarināt termiņu spēkā esošajai atkāpei, kura sākotnēji tika piešķirta ar Lēmumu 2000/91/EK[2] un kuras termiņš tika pagarināts ar Lēmumiem 2003/65/EK[3] un 2007/132/EK[4]. Saskaņā ar PVN direktīvas 395. panta 2. punktu Komisija 2013. gada 12. jūnija vēstulē informēja pārējās dalībvalstis par Dānijas un Zviedrijas pieprasījumu. Komisija ar 2013. gada 14. jūnija vēstuli Dānijai un Zviedrijai paziņoja, ka tās rīcībā ir visa informācija, ko tā uzskata par vajadzīgu pieprasījuma izvērtēšanai. Vispārīgais konteksts Dānija un Zviedrija kopīgi ir ieviesušas vienkāršotus noteikumus PVN atgūšanai saistībā ar braukšanas maksām pa Ēresunda tiltu, kas savieno Dāniju un Zviedriju. Tas tika uzskatīts par nepieciešamu, jo parastie PVN noteikumi nodokļu maksātājiem un iestādēm liktu sagatavot un iesniegt pārmērīgi daudz dokumentu. Parastie PVN noteikumi, kas ietverti PVN direktīvas 168., 169., 170. un 171. pantā, paredz, ka PVN jāatskaita vai jāatmaksā tajā dalībvalstī, kurā tas ir ieturams vai ieturēts. Tā kā Ēresunda tilts atrodas daļēji Dānijas teritorijā un daļēji Zviedrijas teritorijā, PVN, kas ieturēts no minētā ceļa izmantošanas maksas, atgūstams no abām minētajām valstīm, ciktāl maksa attiecas uz to teritoriju. Konkrēti, 50 % būtu jāatgūst no Dānijas un 50 % no Zviedrijas. Praktiski tas nozīmētu, ka nodokļa maksātāji, kas ir reģistrēti vai nu Dānijā, vai Zviedrijā, varētu atgūt tikai 50 % no konkrētā periodā reģistrācijas dalībvalstī deklarētā PVN. Atlikušo 50 % atmaksa būtu jāpieprasa otrā dalībvalstī, izmantojot Direktīvu 2008/9/EK[5]. Turklāt nodokļa maksātājiem, kas ir reģistrēti kādā citā dalībvalstī, nevis Dānijā un Zviedrijā, PVN atgūšana būtu jāveic ar diviem atsevišķiem atmaksas pieprasījumiem, kas adresēti Dānijai un Zviedrijai, atbilstoši Direktīvai 2008/9/EK. Arī nodokļa maksātājiem, kas ir reģistrēti ārpus Savienības teritorijas atbilstoši Direktīvai 86/560/EEK[6], atmaksas pieprasījumi būtu jāsūta gan uz Dāniju, gan uz Zviedriju. Spēkā esošā atkāpe attiecībā uz Dāniju un Zviedriju vienkāršo PVN noteikumus saistībā ar PVN atgūšanu. Proti, tā ļauj attiecībā uz vienu maksu iesniegt vienu PVN atmaksas pieprasījumu. Piemērojamie vienkāršotie noteikumi ir šādi: – nodokļa maksātāji, kas reģistrēti Dānijā un Zviedrijā, ir tiesīgi savā iekšzemes PVN deklarācijā atskaitīt pilnu atmaksājamā PVN summu par braukšanas maksām, ietverot arī to daļu, kas attiecas uz ceļu tās dalībvalsts teritorijā, kurā tie nav reģistrēti; – lai atgūtu PVN, kas atmaksājams atbilstoši Direktīvā 2008/9/EK noteiktajai procedūrai nodokļu maksātājiem, kas ir reģistrēti kādā citā dalībvalstī, nevis Dānijā vai Zviedrijā, vai atbilstoši Direktīvā 86/560/EEK noteiktajai procedūrai nodokļa maksātājiem, kas ir reģistrēti ārpus Savienības, pieteikums jāiesniedz tikai Zviedrijas iestādēs. Dānija un Zviedrija pieprasa pagarināt šo pastāvošo vienkāršoto noteikumu spēkā esības termiņu. Atbilstoši statistikas datiem, ko Zviedrija sniegusi sava pieprasījuma I pielikumā, piemērojamā atkāpe nodokļa maksātājiem būtiski vienkāršo par Ēresunda tilta izmantošanas maksām ieturētā PVN atgūšanu un ir izrādījusies veiksmīga. Arī Komisija uzskata, ka šāds pārrobežu atskaitījuma veids ir paraugs uzņēmējdarbības saistību vienkāršošanas jomā, un to ilgtermiņā varētu izvērst plašāk, izmantojot vienotu kontaktpunktu. Tādēļ Komisija uzskata, ka turpmāka piemērošana ir nepieciešama. Tā ierosina termiņu pagarināt vēl uz septiņiem gadiem atbilstoši Lēmuma 2007/132/EK piemērošanas termiņam. Spēkā esošie noteikumi priekšlikuma jomā Spēkā esošā atkāpe, kas 2000. gada 24. janvārī piešķirta Dānijai un Zviedrijai un kuras termiņš pagarināts 2003. gada 21. janvārī un 2007. gada 30. janvārī. Atbilstība pārējiem ES politikas virzieniem un mērķiem Neattiecas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Nav paredzēta. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Ierosinātā lēmuma mērķis ir nodokļa maksātājiem, kas izmanto Ēresunda tiltu starp Dāniju un Zviedriju, vienkāršot par braukšanas maksu ieturētā PVN atgūšanas procedūras, un tādējādi tam varētu būt labvēlīga ekonomiskā ietekme. Ņemot vērā, ka atkāpe tiek piemērota šaurā jomā, tās ietekme jebkurā gadījumā būs ierobežota. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļauja Dānijai un Zviedrijai izmantot atkāpi no PVN direktīvas 168., 169., 170. un 171. panta attiecībā uz atskaitīšanas tiesībām, kas paredzētas nodokļa maksātājiem. Juridiskais pamats Padomes 2006. gada 28. novembra Direktīvas 2006/112/EK par kopējo pievienotās vērtības nodokļu sistēmu 395. pants. Subsidiaritātes princips Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. Šis lēmums attiecas uz atļauju, ko pēc to lūguma piešķir divām dalībvalstīm, un tas neuzliek nekādus pienākumus. Ņemot vērā atkāpes ierobežoto darbības jomu, īpašais pasākums ir samērīgs ar vēlamo mērķi. Juridisko instrumentu izvēle Ierosinātais juridiskais instruments: cita. Citi instrumenti nebūtu piemēroti šāda iemesla dēļ: Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes lēmums ir vienīgais piemērotais instruments, jo to var adresēt atsevišķai dalībvalstij. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI Pārbaude/pārskatīšana/turpināmība Priekšlikumā ir iekļauta turpināmības klauzula. 2013/0283 (NLE) Priekšlikums PADOMES ĪSTENOŠANAS LĒMUMS, ar kuru Dānijas Karalistei un Zviedrijas Karalistei atļauj pagarināt piemērošanas termiņu īpašajai atkāpei no 168., 169., 170. un 171. panta Direktīvā 2006/112/EK par kopējo pievienotās vērtības nodokļu sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļu sistēmu[7] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulēs, kas Komisijas ģenerālsekretariātā reģistrētas attiecīgi 2013. gada 3. un 4. aprīlī, Dānija un Zviedrija pieprasīja atļauju pagarināt piemērošanas termiņu īpašajai atkāpei no Direktīvas 2006/112/EK 168., 169., 170. un 171. panta noteikumiem, kuros nodokļa maksātājiem ir noteikta prasība savas tiesības attiecībā uz pievienotās vērtības nodokļa (turpmāk "PVN") atskaitīšanu vai atmaksu īstenot tajā dalībvalstī, kurā nodoklis ir ieturēts. (2) Komisija 2013. gada 12. jūnija vēstulē informēja pārējās dalībvalstis par Dānijas un Zviedrijas pieprasījumiem. Komisija 2013. gada 14. jūnija vēstulē Dānijai un Zviedrijai paziņoja, ka tās rīcībā ir visa informācija, ko tā uzskata par vajadzīgu pieprasījuma izvērtēšanai. (3) Minētie pieprasījumi par atkāpi attiecas uz tāda PVN atgūšanu, kas ieturēts no maksas par Dāniju un Zviedriju savienojošā Ēresunda tilta izmantošanu. Ievērojot PVN noteikumus par pakalpojuma sniegšanas vietu attiecībā uz nekustamo īpašumu, daļa no PVN, kas ieturēts no maksas par Ēresunda tilta izmantošanu, pienākas Dānijai, bet daļa — Zviedrijai. (4) Atkāpjoties no nodokļu maksātājiem noteiktās prasības par to, ka tiesības uz PVN atskaitīšanu vai atmaksu īstenojamas tajā dalībvalstī, kurā nodoklis ieturēts, Dānijai un Zviedrijai ir atļauts piemērot īpašus noteikumus, kas ļauj nodokļu maksātājiem PVN atgūt no vienas pārvaldes iestādes. Atļauja pirmo reizi tika piešķirta ar Padomes 2000. gada 24. janvāra Lēmumu 2000/91/EK, ar kuru Dānijas Karalistei un Zviedrijas Karalistei atļauts piemērot īpašus noteikumus, atkāpjoties no 17. panta Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem[8], un tās piemērošanas termiņš pagarināts ar Lēmumiem 2003/65/EK[9] un 2007/132/EK[10]. (5) Tiesiskie un faktiskie aspekti, kas bija par pamatu atkāpes piemērošanai, nav mainījušies un joprojām pastāv. Tāpēc būtu jāatļauj Dānijai un Zviedrijai īpašo atkāpi noteiktu laiku piemērot arī turpmāk. (6) Atkāpei nav nelabvēlīgas ietekmes uz Savienības pašu resursiem, ko veido PVN, IR PIEŅĒMUSI ŠO LĒMUMU. 1. pants Atkāpjoties no 168. 169., 170. un 171. panta noteikumiem Direktīvā 2006/112/EK, ar šo Zviedrijai un Dānijai, lai atgūtu PVN, kas ieturēts par Ēresunda tilta starp divām valstīm izmantošanu, atļauj piemērot šādu procedūru: (a) Dānijā reģistrēti nodokļa maksātāji savas tiesības atskaitīt PVN, kas ieturēts par Zviedrijas teritorijā esošās tilta daļas izmantošanu, var īstenot Dānijā, iekļaujot to konkrētā perioda nodokļu deklarācijā; (b) Zviedrijā reģistrēti nodokļa maksātāji savas tiesības atskaitīt PVN, kas ieturēts par Dānijas teritorijā esošās tilta daļas izmantošanu, var īstenot Zviedrijā, iekļaujot to konkrētā perioda nodokļu deklarācijā; (c) nodokļa maksātāji, kas nav reģistrēti nevienā no iepriekš minētajām dalībvalstīm un vēlas atgūt par izmantošanas maksu ieturēto PVN, tostarp arī to daļu, kas ieturēta par Dānijas teritorijā esošās tilta daļas izmantošanu, vēršas Zviedrijas iestādēs saskaņā ar Direktīvā 2008/9/EK vai Direktīvā 86/560/EEK noteikto procedūru. 2. pants Šo lēmumu piemēro no 2014. gada 1. janvāra līdz 2020. gada 31. decembrim. 3. pants Šis lēmums ir adresēts Dānijas Karalistei un Zviedrijas Karalistei. Briselē, Padomes vārdā priekšsēdētājs [1] OV L 347, 11.12.2006., 1. lpp. [2] OV L 28, 3.2.2000. 38. lpp. [3] OV L 25, 30.1.2003., 40. lpp. [4] OV L 57, 24.2.2007., 10. lpp. [5] OV L 44, 20.2.2008., 23. lpp. [6] OV L 326, 21.11.1986., 40. lpp. [7] OV L 347, 11.12.2006., 1. lpp. [8] OJ L 28, 3.2.2000., 38. lpp. [9] OJ L 25, 30.1.2003., 40. lpp. [10] OV L 57, 24.2.2007., 10. lpp.